Il suveran votescha cunter la recumandaziun da las partidas burgaisas e di cun radund 58 % da las vuschs GEA a la 13avla renta d’AVS. Igl è l’emprima giada ch’ina iniziativa sindicalista vegn acceptada a l’urna. In sindicalist che bragia larmas da legria na vesan ins betg mintgadi. Ma la dumengia n’ha il president da l’Uniun sindicala svizra (USS) Pierre-Yves Maillard betg pudì sa retegnair cura ch‘el ha intervegnì il resultat ed ha stuì bragir dal plaschair. Ina maioritad solida dals votants e da las votantas han ditg GEA a l’iniziativa sindicala per ina 13avla renta d’AVS. «Il patg social funcziuna», ha il president dal SGB ditg a la televisiun da la Svizra romanda RTS. I saja ina grondiusa nova per tut quels che hajan lavurà l’entira vita. Il suveran haja exprimì sia fidanza en l‘emprima pitga da rentas da vegliadetgna. «Cun la 13avla AVS sa meglierescha la vita da las pensiunadas e dals pensiunads actuals e futurs», ha ditg Mattea Meyer, co-presidenta da la PS svizra. Quest GEA saja ina incumbensa al parlament da proteger la capacitad da cumpra dals umans. Suenter onns cun privilegis da taglia a gronds concerns stoppia la maioritad burgaisa finalmain chapir che la populaziun è uss en roda. Per ils Verds è il GEA ina carta cotschna a las partidas burgaisas che han refusà l’iniziativa per la 13avla renta. Empermischuns vanas na bastian betg pli, han scrit ils Verds en lur communicaziun. I dovria mesiras concretas per ina vita vengianta en la vegliadetgna. «La populaziun vul ina Svizra pli sociala», uschia ils Verds. I saja ina dumengia da votaziun istorica. La maioritad dal parlament e dal Cussegl federal planiseschia però da sminuir il socialesser cun sbassar las rentas da la cassa da pensiun sco era cun stritgar da las rentas per vaivas ed uffants. A moda main intgantada s’exprima l’AdC ch’è sa dustada cunter l’uschenumnà «Giesskannenprinzip». La partida defendia ina ferma AVS, ella avess dentant preferì da schlargiar las prestaziuns a moda pli precisa. Areguard la finanziaziun tema l‘AdC che cunzunt famiglias u persunas che educheschan sulettas pateschan pervi dals custs. La PLD discurra d’in mantun da stgaglias perquai che la finanziaziun n’è anc betg definida. La partida sa dostia che la classa mesauna vegnia sbluttada per pudair finanziar la 13avla, ha communitgà la PLD. Ins na saja betg pront dad augmentar taglias u taxas per che l’AVS na ruschnia betg en las cifras cotschnas. La PPS inculpescha il center e l’ala sanestra e numna il GEA ina «quittanza per il sfarlattim da daners en la Chasa federala». Blers votants/as hajan argumentà che la Confederaziun impundia daners per dal tut, mo betg per l’atgna populaziun, scriva la partida da la dretga. 13avla per in e scadin La renta d’AVS sa megliuresch a per mintgin e mintgina. A partir dal 2026 survegn mintga pensiunà e mintga pensiunada ina meglra renta. Cun radund 58 % da las vuschs ha il suveran ditg GEA a l’iniziativa per ina 13avla renta d’AVS. «Viver meglier en la pensiun» è il titel da l’iniziativa sindicala ch’il suveran svizzer ha acceptà la dumengia surprendentamain cun ina clera maioritad da radund 58 % da las vuschs. L’iniziativa na schlia betg tut ils problems da la povradad en la vegliadetgna. Ma la 13avla renta d’AVS po mitigiar la perdita da la capacitad da cumpra che pensiunads da la classa mesauna han subì ils ultims onns. Pli autas premias da cassas da malsauns e pli auts tschains d‘abitaziuns rusiglian vi da lur rentas. Cunzunt per persunas cun rentas magras munta la 13avla in levgiament. Las prestaziuns supplementaras da questas persunas na dastgan numnadamain betg vegnir scursanidas – era sch’ellas survegnan a partir dal 2026 in pau pli autas rentas. I sa tractia dad ina GEA che derivia da tuttas generaziuns e da tuttas regiuns linguisticas, ha ditg Pierre-Yves Maillard, president da l’Uniun sindicala svizra. «Igl è in grondius si­gnal per tut ils pensiunads e las pensiunadas che han prestà tant per noss pajais.» El saja nunditg losch sin il pajais e sia democrazia.

Cun la devisa «Anavos an vischnànca a tut sut egn tetg», â la Tgea da Schons gl’on passo anvido tschentg biros d’arcitectura ad egna concurenza da projects par concretisar l’ideia. La fegnamira e da fusiunar igls dus museum da Ziràn datier da la baselgia S. Martin. Dantànt e ear l’ideia da crear egn punct da santupada pigls indigens ad igls turists, aviert durànt gl’antier on cun exposiziùn, egn bistro, zentrala d’infurmaziùn ad egna stànza culturala. Ussa e’gl cler tgi c’â gieu l’ideia «targlischainta» – igls giuvens arcitects da Cuira cugl conzept «Laterne» ca targlischa digl tutafatg. La «Fundaziùn Tgea da Schons» e vagnida fundada gl’on 2023 cugl intent da mantaner, promover a vivantar la veta culturala an la regiùn Val Schons. Igl mumaint e l’exposiziùn davart igl palantschieu sura da la baselgia Ziràn cun seas maletgs renumos agl bietg tier la Plaza da posta. «Dantànt cun la devisa ‹anavos an vischnànca a tut sut egn tetg›», gi la Regula Götte, la presidenta da la Fundaziùn Tgea da Schons, «e vagnieu scret or egna concurenza d’arcitectura.» L’ideia e tanor ella da crear egn punct zentral cun exposiziùn, egn bistro, egn liac d’infurmaziùn, ad egna stànza par cultura. «Igl dess ear easser egn liac da santupada par la glieud indigena agl zenter digl vitg.» Ussa e’gl ear cler, tge biro d’arcitectura c’â gudagnieu la concurenza a cun tge project ca la Fundaziùn Tgea da Schons less cuntinuar la sia visiùn. «Ahadi & Crameri Architekten GmbH» cugl project «Laterne» e vagnieu selecziuno da la giureia. La litearna targlischa Igls biros d’arcitectura en vagnieus anvidos da la Fundaziùn Tgea da Schons. Tschentg diferaints projects en vagnieus cussinos igl satember passo. Ad ussa e’gl cler ca «Laterne» – la litearna – targlischa digl tutafatg ad â guda­gnieu la concurenza. La concurenza eara anonima ad igls arcitects earan confruntos cun diferaints ravidamaints. La vischnànca da Ziràn e agl ISOS (Inventari federal digls liacs svizers d’impurtànza naziunala degns da protecziùn - varda boxa). Parve da quegl dat igl directivas da biagear an que liac. Igl museum da la valada satgata an egna tgea cun clavo. La tgea seza digl sedeschavel tschantaner e protegida ad e egna tgea da purs tipica digl Grischùn Zentral da lez tains. Cugl project «Laterne» dat’igl egna construcziùn nova, dantànt me pocas intervenziùns an la Tgea da Schons seza. La valur digl vigl Egna construcziùn nova sa muntar egn disturbi agl maletg existaint digl vitg. Parquegl e’gl adi-gna impurtànt da pasar la valur digl vigl ancùnter la valur d’egn bietg nov. Igl Simon Berger, igl manader da la Tgira da monumaints cantunala, gi: «Par la Tgira da monumaints e egna sbuada d’egn bietg adigna egna spearsa. Dantànt e’gl ear impurtànt da giuditgear agl context – ad jou maneg ca la vischnànca savess davantar ple atractiva cugl museum ad igl bietg nov.» Igls arcitects ân betga me cunsidero gl’ISOS. «Ear an conex cun la planisaziùn locala a la lescha da biagear, e’gl pussevel sut cundiziùns spezialas da realisar egn bietg nov an que liac», gi igl manader da la Tgira da monumaints. Ear sch’igl nuegl vean sbuo, dat igl egn project da valur. Igl Simon Berger explitgescha: «Igl nuegl e egn bietg ca fuss sainz’oter degn da vagnir salvo, dantànt â’l pears la sia funcziùn a vean duvro poc.» Alura sch’ign meti la valur digl vigl ancùnter la valur, tge ca la vischnànca gudogni cugl project nov e quegl «egna «synergia» turi­stica, parquegl c’igl dat la fusiùn da dus museums datier digl ‹actur prinzipal›, la baselgia s. Martin a Ziràn.» «Egna cumbinaziùn rafinada trànter egn bietg nov, igl bietg historic ad igl maletg digl vitg sa ear dar egna plevalur arcitectonica. La tgira da monumaints less ear egn svilup qualitativ digl maletg digl vitg, gliez coraspunda ear agl ISOS», aschunta igl Simon Berger. La culiaziùn digl nov a digl vigl «Igl project «Laterne» preveza egna culiaziùn trànter igl bietg nov a la viglia Tgea da Schons agl plàn sura. Quell’ideia less evitar interven­ziùns nunnezessarias a planisescha igl tract da culiaziùn a l’avertura existainta digl bietg vigl. Ascheia restan igl tip ad igl caracter digl bietg vigl e scret agl raport da la concurenza digl project. La contribuziùn «Laterne» d’«Ahadi & Crameri Architekten GmbH» â parschuadieu cun sia sempladad a las intervenziùns minimalas an la Tgea da Schons. Igls arcitects ân ussa la pussevladad da cuntinuar cugl project, la mira e da realisar que project igls ons 2025/26. Igl mumaint e’gl ànc da rimnar igls daners par finanztgear la planisaziùn. La Regula Götte quenta cun custs da trànter 3,4 tocen 3,7 miliùns fràncs. «ISOS» – la basa Igl «ISOS» e gl’Inventari federal digls liacs svizers d’impurtànza naziunala degns da protecziùn. El e egna basa pigls ufezis da la Tgira da monumaints a digls fatgs da bia­gear a planisaziùn da gidar ad identifitgear a sirar la valur da l’arcitectura culturala. Gl’ISOS registrescha habitadis an lur totalitad. Igl dat egn’analisa d’inventari da diferaints tips da habitadis ca risguarda veias, plazas, ierts a zonas verdas, sco ear la culiaziùn da bietgs an lur ambiaint. Cunquegl e’gl pussevel da capir daple da l’istorgia a da l’identitad da la fatscha d’egn vitg. Igl e ear egna basa da muntada pigl svilup qualitativ d’egn habitadi. Gl’ISOS cumpeglia, tge liac ca mareta protecziùn. Quella protec­ziùn e betg absoluta, mo egna basa da prender dezisiùns. (fmr/ste) Ussa e’gl ear cler, tge biro d’arcitectura c’â gudagnieu la concurenza a cun tge project ca la Fundaziùn Tgea da Schons less cuntinuar la sia visiùn. «Ahadi & Crameri Architekten GmbH» cugl project «Laterne» e vagnieu selecziuno da la giureia. «Fundaziùn Tgea da Schons» La Regula Götte e la presidenta da la Fundaziùn Tgea da Schons ad igl Silvio Sauter e igl manader da projects. Par blears ons e el sto manader digl biro «Stauffer & Studach Raumentwicklung» a parve da quegl ancanuscha el bagn igl vaschinadi da Ziràn-Reschen. La «Stiftung Tgea da Schons» – Fundaziùn Tgea da Schons e vagnida fundada igls 30 da zarcladur 2023. La Cuminànza Culturala Val Schons â vandieu l’imobiglia digl museum da la valada a la Fundaziùn Tgea da Schons par 1 frànc. Igl transfer da l’imobiglia e sto igls 17 da november 2023 – valevel par igls 1. da schaner 2024. (fmr/ste) Igl clavo a Ziràn davos la Tgea da Schons ca duess vagnir sbuo. R. Götte a S. Sauter L’antrada agl museum da valada – la Tgea da Schons.

Damiez Andeer, agl «Stall Melchior», ân duas soras cato egn liac par luvrar sco artistas a par viver lur creativitad. La Maria Crottogini-Melchior a la Sabina Melchior lavuran cun tela, arscheglia a ceramica, ellas fotografeschan a malegian. Questa sonda earvan ellas lur nova exposiziùn. L’avagna artistica ân las soras forza ear ampo digl bab c’e sto egn pictur cun atgna fatschenda a Seglias. «Mo jou creg ca nus vagn ear blear da la mama, ella eara fetg sensibilisada par l’estetica», manegia la Sabina Melchior. Ella, sia sora Maria Crottogini-Melchior ad igl fegl da leza, igl Michelangelo Crottogini ca contribuescha tut las ovras da len, ân antschiet a colavurar gl’on 2019. Ascheia ân las soras creo la stizùn «Hasenglück» ad Andeer a l’amprema exposiziùn â gieu liac agl clavo Melchior igl satember 2020. Avànt en ellas idas mintgegna la sia veia. «Far tge ca nus careztgagn» Igl «Stall Melchior» e egn liac ideal par exponer lur ovras artisticas. Que clavo da lur tat, damiez Andeer, datescha digl on 1720 ad e egn’ea sto igl datgea par zics a vatgas. El e ànc agl stand original, igl e peia vagnieu mido prest nut. Las duas soras ân me schubargieu or igl clavo a mess glereta dad Andeer agl foss da pischegna. Sen l’ideia pigl num «Hasenglück» par la stizùn en ellas vagnidas cun s’imaginar dad easser sen egna prada plagn flurs a da curer anturn sco las lieurs. «A la furtuna, leza â ear stuieu easser part digl num», rin ellas. Par tutas duas segi quegl simbolic par viver lur avagna creativa, far tge c’ellas careztgan, ad igl clavo a la stizùn en liacs par crear a vender tgossas c’ellas vessan sezas bugent. Furmaziùns diferaintas Igls amprems ons en ellas carschidas sei a Seglias, dantànt ân ellas adigna gieu a mantanieu relaziùns cun Andeer. Furmaziùns ân ellas fatg tut diferaintas. La Maria Crottogini-Melchior (62) e suandada agls zaps digl bab, ella â fatg a tgea gl’amprendissadi da pictura. Ear anzemen cugl um â’la mano egna fatschenda da pictura a Cuira. Quella e ussa agls màns digls unfànts. Ella â ussa sadezidieu da saconzentrar sen la lavur ple creativa. Gliez fa la Maria Crottogini-Melchior cun malagear, mo egna grànda part en ear creaziùns d’arscheglia. La sora c’e otg ons ple giuvna – la Sabina Melchior – â amprieu da cusùnza. Ella e alura dantànt ànc suandada la sia faszinaziùn pigl pulpier ad â fatg egn savund amprendissadi an egna papetareia. «Ussa sund jou rivada» Sco hobi â la Sabina Melchior gea bòld antschiet a fotografar. Igl sieus motiv preferieu segian igls utscheals, «tut igl oter c’e ruassevel e sto megna lungurus par me ad e egn megna pintg ravidamaint», manegia ella. Blearas fotografeias fa ella sen vieadis agl Danemarc, là passainta ella otg tocen diesch eandas gl’on. Agl Danemarc dat igl blears utscheals c’ign veza betg an Svizra. «Mo mintgatànt fetsch jou las ple bealas fotografeias d’utscheals ear an mieus iert», ri la Sabina Melchior. Parquegl ca l’amur par la tela segi adigna rastada, â ella cumbino igl hobi da fotografar cun la tela. Ella svilupescha designs da sias fotografeias, lascha stampar quels d’egna fatschenda professiunala sen tela a cusa alura seza las creaziùns: tuaglias, plimatschs, telas pigl datgea. «Jou creg ca sund ussa rivada, da cumbinar la tela ad igl fotograf e egn siemi par me», raquenta ella. Da fotografar utscheals agl sgol, dovra pazenztga ad exerzezi, ear sch’igl resultat – la fotografeia – veza or sempla. La Sabina Melchior e digl tut faszinada digls utscheals, ear da lur maniera da viver. Cura c’ella turni agl Danemarc antopi ella savens puspe igls madems utscheals. «Igl e sco scha jou vess fatg giou cugls utscheals. Sch’els vezan igl mieus auto san els: ah quegl e quella c’â sems agl satg a ca fotografescha nus», raquenta la fotografa. Las dunas cun rosas L’avagna artistica da la Maria Crottogini-Melchior samussa oter – ella lavura schon egn peer ons cun arscheglia a malegia. Durànt quels ons en las sias creaziùns rastadas an las atgnas quater pares. «Dantànt ve jou survagnieu igl desideri da mussar las mias ovras», raschùna la pictura. Egna da las producziùns spezialas da la Maria Crottogini-Melchior en «las dunas cun rosas». L’inspiraziùn par quellas â ella gieu zirca avànt quendesch ons agl festival da las rosas a Haldenstein. Igl iert digl casti plagn rosas â do gl’impuls par las dunas cun rosas. Parquegl ca la tecnica e fetg delicata, rumpan blearas dunas d’arscheglia durànt la producziùn. Quegl segi gest quegl ca fetschi quellas figuras aschi spezialas. «Las dunas portan egn beal vastgieu da stad a s’orneschan cun rosas, ellas vardan – cugl nas an l’aria – tge ca passa durànt que festival da rosas. A sch’ign meta ellas sen egn bastùn, alura sòltan las dunas cun rosas agl vent», explitgescha l’artista l’istorgia da las sias creaziùns. Igls novs designs Egn digls novs designs da la Sabina Melchior e egn schal cugl spir grànd («Alpensegler») ca tematisescha las calurs da l’aria. «Igls spirs grànds faszineschan, parquegl c’els passaintan 99 % da lur veta an l’aria. Els maretan ear atenziùn, parquegl c’els en periclitos. Da stad zirculeschan els sur la nossa vischnànca a sur igl noss clavo», raquenta la Sabina Melchior. «Tschuttliwies» e egna da las creaziùns novas da ceramica par l’exposiziùn da la Maria Crottogini-Melchior. Igls «Tschuttli» earan las nursas c’igl tat veva agl nuegl, noua ca ella vegi da buaba passanto blear tains. Ragurdànzas da tains passos L’exposiziùn cugl num «Stallleuchten» tracta da las ragurdànzas ved las creatiras an que liac. Quels animals, par exaimpel igls utscheals a las nursas, ân scho lur fastezs dapartut. Ear sch’ign veza quels betg ad îl, restan els an la mimorgia. Egna sora preschainta an l’exposiziùn actuala las creatiras ca sgolan sur igl clavo a l’otra las creatiras ca maglian earva sper igl clavo. «An las flurs ad an l’earva creschan puspe igls insects ca nutreschan l’irundeala, a quegl dat’igl artg, egna zirculaziùn», gin tutas duas soras. «Nus antschevagn adigna independentameing cun las novas creaziùns. Las ideias prueschan par egn lùng tains, avànt ca nus mussagn las lavurs l’egna a l’otra. Tge ca faszinescha e, ca las nossas lavurs sacumpleteschan», gi la Sabina Melchior. La Maria Crottogini-Melchior aschunta: «Savens luvragn nus ved las mademas tematicas d’egna otra perspectiva, sainza saver tge ca l’otra fa, quegl para a mei interessànt.» Per cura ca las soras vignan anzemen cun lur ovras, sadezidan ellas par igl titel da l’exposiziùn, sco «Stallleuchten» par l’exposiziùn actuala. Mintgegna da las duas soras â cato la sia atgna veia creativa par s’exprimer. Anzemen sacumpleteschan ellas, ascheia ear cun lur proxima exposiziùn agl «Stall Melchior» ad Andeer. La vernissascha da l'exposiziùn «Stallleuchten» â liac igls 23 da marz 2024 las 11.00 uras agl «Stall Melchior» ad Andeer. (fmr/ste) Duas da las novas creaziùns ad egna duna cun rosas. Las soras – la Maria Crottogini-Melchior (saniester) a la Sabina Melchior – an la stiva amiez las atgnas creaziùns. La Maria Crottogini-Melchior (saniester) a la Sabina Melchior raschùnan cun plagn plascher da las novas ovras.

Dapi otg onns ei Damian Camenisch partenari associau dalla fravgia da Surcasti. El meina ina part dall’interpresa e producescha era las cruschs-fossa ch’ein ina specialitad dil fravi da Surcasti. Malgrad ch’il diember da sutteradas en fossas da retscha ei tschessada, ein las cruschs-fossa aunc adina ina part impurtonta dalla fravgia da Surcasti. La FMR ha fatg ina viseta a Damian Camenisch. Damian Camenisch ha 35 onns ed ei carschius si a Surcasti. Il giavisch d’emprender da fravi veva el gia dils onns ch’el mava a scola. «Cun 14 onns hai jeu fatg in fuffergnadi tier Luregn Derungs. Suenter quei fuffergnadi era jeu segirs ch’jeu vegli emprender da fravi.» Suenter il survetsch militar seigi el turnaus en quei liug sco luvrer, raquenta Damian Camenisch. «Igl onn 2016 ei nies schef senior ius en pensiun e lu haiel jeu survegniu la pusseivldad da separticipar dalla fatschenta sco partenari associau.» La secunda part dalla fatschenta ein installaziuns sanitaras e quei sectur vegn menaus da Marcus Derungs, il fegl da Luregn Derungs. L’entira fatschenta dalla Derungs Lorenz SA ha treis acziunaris: Luregn Derungs, Marcus Derungs e Damian Camenisch. Perseveronza e creativitad Damian Camenisch muossa pliras cruschs ch’el ni Luregn Derungs han fravegiau ils davos onns. Ina crusch ei ornada cun rosettas e cun biars pigns detagls. «La lavur vid quels detagls, per exempel mo vid las rosas, muntan gia biaras uras da lavur.» Ei drovi pazienzia, perseveronza e creativitad, di Damian Camenisch. La producziun d’ina crusch fossa drovi tut tenor il diember da detagls denter 25 e 50 uras da lavur. Cura ch’ins hagi fatg tut ils accessoris entscheivi la lavur da metter ensemen la crusch. «Nus havein var 50 musters da cruschs e nus disponin era da fotografias che nus savein mussar sco propostas.» Il fravi che fa era l’enramaziun dalla fossa di ch’ils confamigliars hagien era agens giavischs. Ed era quels vegnien sch’enzaco pusseivel adempli. «Tier l’enramaziun hai jeu per exempel era gia giu il giavisch d’in client da far ina larma amiez la fossa. Ni ch’ins ha era gia giavischau da metter silla surfatscha dalla fossa ina gera cun ina colur che dat in cuntrast.» Dus muments da satisfacziun «Ei drova in bien egl ed ideas», di il fravi da Surcasti. Ils emprems pass cun emprender da fravegiar cruschs seigien buca stai sempels. El hagi denton empriu cun far pass per pass – e siu anteriur patrun Luregn Derungs hagi susteniu fetg bein el. «Ins sto excercitar e star vidlunder. Cul temps dattan certas lavurs da fravegiar ina rutina.» Ei detti dus muments da satisfacziun pil fravi , malgrad las trestas circumstanzas d’in mortori. Igl emprem bi mument seigi cura che la crusch seigi finida el luvratori. Il secund mument da satisfacziun seigi cura che la crusch cun il rom da crap vegni tschentada en santeri. Damian Camenisch: «Jeu surdundel bugen als confamigliars la fossa finida sin santeri. Sch’els han plascher dalla fossa, lu dat quei satisfacziun era a mi.» 25 cruschs per onn Igl onn 1976, cura che Luregn Derungs ha entschiet cun la producziun da cruschs-fossa a Surcasti, enconuschev’ins mo las sutterradas cul vischi. Damian Camenisch di che siu anteriur patrun hagi aunc raquintau dacuort ch’el havevi quels onns biaras empustaziuns da cruschs-fossa cunzun en Lumnezia e contuorn. «Oz fravegein nus en media circa 25 cruschs per onn. Nossa clientella ei la Lumnezia e la Foppa, e singuls clients havein nus era en l’ulteriura Surselva ed el Grischun.» Mintgaton detti ei era ch’enzatgi dalla Bassa ni schizun digl exteriur che hagi viu las cruschs-fossa da Surcasti egl internet ni sin ils santeris dalla regiun, vegni e s’interesseschi d’empustar ina, raquenta Damian Camenisch. «En tut ils onns sco fravi ha miu antecessur Luregn Derungs tschentau cruschs-fossa en l’entira Svizra. E furniu havein nus perfin el Luxemburg ed en Tiaratudestga.» Igl art da producir cruschs-fossa En Surselva dat ei aunc entgins santeris ch’ins vesa mo cruschs-fossa. Oz ein las retschas da fossas cun cruschs aunc pli u meins intactas. Cun las novas pusseivladads ed isonzas sa satrar era ordeifer il santeri vegn quei denton a semidar. Ch’ei dat gia ussa pli paucas empustaziuns da cruschs-fossa senta era il fravi da Surcasti Damian Camenisch. «Oz fetschel jeu cerca 25 cruschs-fossa per onn ella media.» Damian Camenisch muossa pliras cruschs ch’el ni Luregn Derungs, igl anteriur possessur dalla fravgia han fravegiau ils davos onns. Ei drovi pazienzia, perseveronza e creativitad, di Damian Camenisch che ha 35 onns e ch’ei carschius si a Surcasti. (fmr/mg) La lavur vid ina singula crusch cuozza denter 25 e 50 uras Biaras cruschs-fossa sin santeri da Sagogn derivan dil fravi da Surcasti Damian Camenisch cun ina da sias var 25 cruschs-fossa ch’el